Denn hani de erschti Schueltag gha, ha en Itrittstescht müesse mache und bin denn ine  Klass iteilt worde. Ich bi aso grad echli überfordered gsi, ha nüt verstande und alles isch Ruck Zuck gange. Die erschte 2 Wuche hani aso echli müesse uf Zäh biisse, bisi mi denn so langsam igläbt han. S'Läbe und d'Lüüt sind total anderscht als ide Schwiz. Es wird da viel weniger reklamiert wäge Klinigkeite und z.B. d'Müetere hend ihri Chind uf de Arme, es git kei Scheesewäge. Woni Bus gfahre bin, en 10 stündigi Fahrt uf Banos, heds chlini Chind gha, aber keis hed brüeled oder zwänglet, sondern sind  verquätscht zwüschet zwei Sitz gsässe und sind die ganz Fahrt dure ruhig gsi. Das hed mi rächt beidruckt. Defür sinds Rowdies uf de Strasse. D'Büs fahred voll krass umenand und fahred amigs eifach ab, isch glich öb erscht mit eim Fuess im Bus bisch oder ned. Mini verträumti Art lahts ned zue, uf mim 30 minütige Schuelwäg umezträume. Entweder wirsch aghuuped oder denn vertrampsch di i dem verlöcherete und ufgrissene Teerbode. :-)